b"\n_START_ARTICLE_\nBo\xc5\xbeo Cerar\n_START_SECTION_\n\xc5\xbdivljenjepis in izobrazba\n_START_PARAGRAPH_\nRodil se je 16.10.1949 v Ljubljani, o\xc4\x8detu Ivanu in materi Jo\xc5\xbei, rojeni Grebenc. Osnovno \xc5\xa1olo je obiskoval v Dolskem in Ljubljana-Polju. Leta 1968 je maturiral na gimnaziji Be\xc5\xbeigrad v Ljubljani, kjer je leta 1973 tudi kon\xc4\x8dal \xc5\xa1tudij prava. Magisterij iz diplomatskih ved je opravil na univerzi Westminster, doktorat iz mednarodnega prava na temo diplomatske za\xc5\xa1\xc4\x8dite pa je pridobil na Pravni fakulteti Univerze v Ljubljani.\n_START_SECTION_\nZgodnja kariera\n_START_PARAGRAPH_\nSvojo diplomatsko pot je za\xc4\x8del v \xc4\x8dasu Jugoslavije in sicer leta 1974 kot pripravnik v Zveznem sekretariatu za zunanje zadeve v Beogradu (ZSZZ). Od 1977 do 1981 je kot vicekonzul slu\xc5\xbeboval na jugoslovanskem generalnem konzulatu v Sydneyu (Avstralija) in od 1985 do 1989 kot I. sekretar za tisk in kulturno sodelovanje na veleposlani\xc5\xa1tvu  SFR Jugoslavije v Gr\xc4\x8diji. Med drugim se je zavzemal za ve\xc4\x8djo rabo in enakopravnost slovenskega jezika v jugoslovanski  diplomaciji, \xc5\xa1e posebej v stikih z izseljenci in slovensko govore\xc4\x8dimi jugoslovanskimi dr\xc5\xbeavljani. \xc2\xa0V \xc4\x8dasu med prvim in drugim slu\xc5\xbebovanjem v tujini je bil sekretar odbora za mednarodno sodelovanje Zveze sindikatov Slovenije. Ob razpadu SFRJ je opravljal naloge vodje Uprave v ZSZZ za zahodno Evropo.  Svoje delovanje v korist  slovenskega osamosvajanja v zadnjih mesecih nekdanje federacije in prvih tednih mlade slovenske dr\xc5\xbeave je opisal v knjigah \xc2\xa0Diplomacija za kulisami (2000) in Opazovalci (2011). Besedilo prve je bilo v nadaljevanjih kot podlistek objavljeno tudi v dnevniku Delo.\n_START_SECTION_\nDelo na Ministrstvu za zunanje zadeve Republike Slovenije\n_START_PARAGRAPH_\nDelo v ministrstvu za zunanje zadeve (MZZ) Republike \xc2\xa0Slovenije je za\xc4\x8del naslednje jutro po proglasitvi neodvisnosti. Poleti 1991, po sklenitvi sporazuma na Brionih, ga je vlada Republike Slovenije imenovala za koordinatorja \xc2\xa0skupine oficirjev za zvezo, ki so na terenu skrbeli za povezavo med slovenskimi oblastmi in opazovalci Evropske unije, ki so nadzirali premirje med enotami slovenske teritorialne obrambe ter policije in jugoslovanski vojsko in nato umik slednje iz Slovenije. \xc2\xa0V drugi polovici leta je  vodil sektor za evropske dr\xc5\xbeave in Severno Ameriko, enega od takrat dveh sektorjev v  MZZ. Spomladi 1992 je kot za\xc4\x8dasni odpravnik poslov odprl slovensko veleposlani\xc5\xa1tvo v Londonu, Veliki Britaniji in tam slu\xc5\xbeboval do 1996. Tega leta je postal dr\xc5\xbeavni podsekretar in vodja kabineta ministra za zunanje zadeve, najprej Zorana Thalerja, nato Davorina Kra\xc4\x8duna in potem ponovno Zorana Thalerja. Od leta 1997 do 2001 je opravljal dol\xc5\xbenosti veleposlanika Republike Slovenije v Kanadi. Po vrnitvi domov je v MZZ najprej \xc2\xa0vodil sektor za multilateralne zadeve in nato sektor za Nato. Kot vnet zagovornik  povezovanja \xc4\x8dez Atlantik in Nata je bil zelo aktiven  pred referendumom o slovenski vklju\xc4\x8ditvi v zavezni\xc5\xa1tvo. Leta 2004 je postal veleposlanik republike Slovenije  na Poljskem.  V vladi Janeza Jan\xc5\xa1e je bil v letih 2005-2006 namestnik ministra za zunanje zadeve.  Naloge stalnega predstavnika Republike Slovenije v Natu je opravljal od leta 2007 do 2011. Po vrnitvi je bil dr\xc5\xbeavni sekretar  v MZZ  v drugi vladi Janeza Jan\xc5\xa1e in nato \xc5\xa1e dr\xc5\xbeavni sekretar na istem ministrstvu v \xc4\x8dasu vlade Alenke Bratu\xc5\xa1ek. Svojo diplomatsko pot je zaklju\xc4\x8dil kot veleposlanik Republike Slovenije v ZDA in Mehiki od 2013 do 2017.\n_START_SECTION_\nObjavljena dela\n_START_PARAGRAPH_\nPoleg \xc5\xbee omenjenih dveh knjig je s podro\xc4\x8dja mednarodnega prava in mednarodnih odnosov izdal \xc5\xa1e knjige z naslovi Diplomatska za\xc5\xa1\xc4\x8dita (2001), Faux pas (2013),  Washingtonski zapiski (2018), vrsto strokovnih \xc4\x8dlankov ( COBBIS) kot tudi terminolo\xc5\xa1ki priro\xc4\x8dnik Diplomatski pojmovnik (2019). Objavil je tudi ve\xc4\x8d leposlovnih knjig, nazadnje avtobiografsko delo Zgodbe iz mladosti (2019). Veronika in letalo ropotalo/Veronika and the rattle plane (2001), Uganke za Veroniko/Zagadki dla Weroniki (2005), Gorska ribica gre na morje/Little mountain-fish goes to sea (2015) in Hrib nad dedkovo hi\xc5\xa1o/The hill beyond grandpa's house (2018) so dela namenjena otrokom, zgodba Dnevi preizku\xc5\xa1enj (2001) pa mladostnikom. Pod psevdonimom Bo\xc5\xbeidar T. Dolenc je objavil tudi delno avtobiografski roman za odrasle  v treh knjigah (2000, 2012, 2018) pod naslovom Grenke pomaran\xc4\x8de. Gre za eno redkih slovenskih literarnih del s tematiko diplomacije."